paragraph_text: Pripada naprednoj generaciji 1898., koja traži temeljitu reviziju tradicionalnih vrijednosti, osuđuje jalovo maštanje o slavnoj prošlosti i nastoji dati španjolskom životu nove poticaje. Nepoštedno je napadao srednjovjekovnu ustajalost svijeta koja ga okružuje, njegovu vjersku zatucanost, iživljavanje u procesijama i u borbi s bikovima. Njegovi su junaci uglavnom nekonfomisti, ničeanci, buntovnici, anarhisti, izopćenici iz društva, a od svih njih najpopularniji je Aviraneta, čiji je burni život opisan u ciklusu romana od 22 sveska "Uspomene čovjeka od akcije".